પરંતુ પ્રોબ્લેમ એ છે કે અમુક સિક્વન્સીસને બાદ કરતાં આ ફિલ્મ એવું કશું નવું કે સરપ્રાઈઝિંગ ઑફર નથી કરતી, જે જોઈને આપણી આંખો ખુલ્લી જ રહી જાય. આટલી ફિલ્મોના અનુભવે આપણે બરાબર કળી શકીએ કે કયું પાત્ર કઈ રીતે બિહેવ કરશે. આ ફિલ્મોમાં આવતી મજાનું એક કારણ તેનાં કેરેક્ટર્સની નોસ્ટેલ્જિક રિકોલ વેલ્યુ પણ છે. આ સ્થિતિને થોડી અઘરી ભાષામાં ‘સિક્વલ ફટીગ’ પણ કહી શકાય. યાને કે ધબાધબીને બાદ કરતાં નવું ખાસ કશું કહેવાનું ન હોય, ત્યારે થતી ફીલિંગ. એમાંય આ સિરીઝ તો તેના સુપરહીરોઝના ચાર્મ પર ટકેલી છે. તેનું હ્યુમર પણ ટિપિકલ છે. આનાથી વિપરિત માર્વેલની જ ‘ડેડપૂલ’ પોતાની તોફાની સ્ક્રિપ્ટ પર વધુ મદાર રાખે છે. એટલે આ એવેન્જર્સની ફિલ્મમાં અમુક પ્રકારની ટ્રીટમેન્ટ જ હશે એવી અપેક્ષા સાથે જ જવું હિતાવહ છે.